ฟินันซ่าคว้างานทะเบียนกองทุนกอช.
บลจ.ฟินันซ่า เผยคลังวางใจให้วางระบบงานทะเบียนกองทุนการออมแห่งชาติ
11 พ.ค. 2555

บลจ.ฟินันซ่า เผยคลังวางใจให้วางระบบงานทะเบียนกองทุนการออมแห่งชาติ
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุนฟินันซ่า (บลจ.ฟินันซ่า) เปิดเผยว่า กระทรวงการคลังได้แต่งตั้งให้ บลจ.ฟินันซ่า จัดทำระบบงานทะเบียนสมาชิกกองทุนการออมแห่งชาติ (กอช.) และให้บริการเป็นนายทะเบียนสมาชิกกองทุน 
“ปัจจุบัน บลจ.ฟินันซ่า ให้บริการงานทะเบียนสมาชิกกองทุนสำรองเลี้ยงชีพให้กับบริษัทต่างๆ จำนวน 314 บริษัท และยังเป็นผู้นำในการพัฒนาระบบให้กับงานทะเบียนสมาชิกกองทุนสำรองเลี้ยงชีพจาก Employee’s Choice ที่ตอบสนองความต้องการของสมาชิกได้อย่างไร้ขีดจำกัด” นายธีรพันธุ์ กล่าว
สำหรับรูปแบบระบบทะเบียนสมาชิก กอช.จะทำงานอยู่บน Web Base Application สามารถใช้บริการและทำธุรกรรมได้ตลอด 24 ชั่วโมง และรองรับการปฏิบัติงานของหน่วยงานรับสมัคร ซึ่งเบื้องต้นคือธนาคาร 3 แห่ง คือ ธนาคารออมสิน ธนาคารเพื่อการเกษตรและสหกรณ์การเกษตร และธนาคารกรุงไทย ซึ่งมีสาขารวมกันกว่า 3,000 แห่งทั่วประเทศ 
ด้านระบบงานหลัก ได้แก่ การรับสมัครสมาชิก นำส่งเงินสะสม จ่ายเงินแก่สมาชิก เป็นต้น 
กอช.อยู่ระหว่างจัดตั้ง โดยมีเป้าหมายให้บุคคลที่ไม่ได้อยู่ภายใต้กองทุนบำเหน็จบำนาญข้าราชการ กองทุนประกันสังคม หรือกองทุนสำรองเลี้ยงชีพมีโอกาสออมเพื่อเกษียณ โดยรัฐบาลจะร่วมสมทบอีกส่วนหนึ่ง ซึ่งมีกลุ่มเป้าหมายที่จะเป็นสมาชิก 35 ล้านคน